لعرب

لعرب (ب لعربية "العرب") و هوما شعب سامي من شعوب لي كتهضر لوغة من لوغات سامية و كيعيشو ف بلاصة سياسية لي كتسمى "لبلدان لهاضرة ب لعربية" بالضبط ف الشرق لاوسط و شمال افريقيا. ف التخدام لحالي، جميع الشعوب ديال هاد لمنطقة لي كيهضرو ب لعربية ولّا لهجاتها كيتحسبو "عرب" وخا عندهم اصول ماشي من الجزيرة لعربية، ولّا ڭاع ماشي ساميّة. تاريخ. قبل لاسلام. تاريخ نتاع لعرب قبل لاسلام شوية ضيق و ما فيهش شي توتيق بزاف، بسباب كون لعرب ما كانوش شعب كيعتامدو على لكتابة و التدوين. الطابع نتاع لعيش ديال لعرب بدوي و كتمتد لغتهم ف منطقة لي كتسمى "شبه لجزيرة لعربية". اغلبية نتاع لمصادر لي كتهضر على تاريخ لعرب قبل لاسلام هوما مصادر اسلامية. و لكن كاين شي مصادر من غيرها قديمة من لبيزنطيين و حتى لفرس منهم لغساسنا لي كانو عرب تحت سيادة لبيزنطيين و لمنادرا ف لعراق لي كانو تحت سيطرة لفرس. لفترة التاريخية نتاع لعرب قبل لاسلام كاتسمى ف لمصادر لاسلامية "لجاهيلية"، حيتاش كانو شعب وتني، و كانو كيعيشو ف تقافة لي فيها عادات لاانسانية بحال دفن لبنات حيين و لحروب بين لقبايل، على حساب ما كيڭولو لمرويات لاسلامية. لفتوحات لاسلامية. لاسلام غا يدير واحد تحول كبير ف التقافة و التاريخ نتاع لعرب، حيتاش غا يخليهم يخرجو من لحالة لبدوية و لمنعازلة لي كانو فيها، ل لبني نتاع اكبر قوة عسكرية ف ديك لوقت. مور وفاة نبي محمد، غا يبداو ف التوسع على حساب لاراضي تحت سمية لخلافة الراشدة، و غا ياخدو بزاف نتاع لارض من لبيزنطيين و غايطيحو لفرس. موراها فتحو مصر، شمال افريقيا، و لاندلوس عام 711. ف هاد لفترة هادي غا تبان الدولة لاموية لي خلات العرب يتميزو بزاف و يكونو مواطنين من الدرجة اللولة عكس الشعوب لاخرى لي كانت تحت السيادة ديالهم بحال لفرس و لامازيغ. لقرون لوسطانيين. تمركزات بزاف نتاع لقبايل لعربية فهاد لفترة ف شبه لجزيرة لعربية، الشام و لعراق، و حتى ف مصر و لاندلوس. و لكن واخا هكاك كانت حالة لعرب ف هاد لفترة متقلبة بين الضعف و لقوة شي مرات حيتاش مع طلع نفود نتاع لاعاجم (لي ما كيهضروش لعربية) بحال ديلم و لفرس و التواركا. هادشي خلا لعرب يغيبو بعض المرات من بلايص لقيادية ف لمشرق. و بانت حتى ف لقرون لوسطانين هجرات نتاع شي عرب ل شمال افريقيا منهم بني هلال و بني سليم و بني معقل. ف لاندلوس، بانو لفئات لمستعربة، و هادشي خلا حتى شي لهجات يتطورو لي مخلّطين بين لعربية و الصبليونية لي كتسمى ب لموزرابية. لعرب و لعتمانيين. سيطرو لعتمانيين على بزاف ديال لبلايص لي كتهضر لعربية و لي ساكنينها لعرب، بحال مصر و شام و تونس و لعراق و حتى لحجاز. و بقاو لعتمانيين حاكميين هاد لبلايص لمدة نتاع 500 عام. و ف لاواخر نتاع هاد لفترة، تعرضو لعرب لواحد تمييز كبير لي داروه لعتمانيين ضدهم و تسمات هاد سياسة ب "تتريك"، و هادشي لي خلا تبان بزاف نتاع تورات و لي منها تورة لعربية لكبرى ضد لعتمانيين. لقومية لعربية. فهاد لفترة هادي، و مور ما دازات لمرحلة لعتمانية، و خرج لاستعمار لؤروبي هادشي كان لبداية نتاع لمصاوبة ديال تحادات عربية و منظمات. و بانو حتى قوميين و كتاب و ؤدابا كيروجو لفكرة نتاع لوحدة لعربية من لعراق حتى لموحيط لاطلاسي. [] و بانو حتى سياسيين كبار من بزاف نتاع الدول ف لمنطقة نتاع شمال افريقيا و الشرق لاوسط روجو لهاد لفكرة هادي و بقوة. دابا جامعة دول لعربية، لي بانت ف مارس 1945 ف لقاهرة ف مصر، داخلين فيها 22 دولة. لوغة. لعربية هي اللوغة لي كيهضرو بيها لعرب و فيها بزاف نتاع اللهجات مع ختلاف نتاع لبلايص و الدول. و كاين حتى لوغة لعربية لفصيحة جديدة لي هي لغة رسمية و لكن ما كيخدموش بيها ف لحياة لعامة حيت كاين لهجات كتيرة. منها اللهجات نتاع لخليج و اللهجات لمغاربية لي منهم دارجة و اللهجة لحسانية و لحجازية. و كل واحد فيهم عندو طابع ديالو خاص. دين. لعرب هوما اغلبية ديالهم مسلمين منهم السنيين و شيعيين و كاين اقليات نتاع المسيحيين. و كاينين حتى شي ديانات خرة بحال الصابئة و لايزيدية و لبهائية. تاريخيا كانو لعرب كيتبعو وتنية محلية كيعبدو فيها ارباب بحال اللات و لعزى و كاين بعض منهم كان يهودي.